FEเมินเพิ่มฟรีโฟลต เจ้าของรักหวงหุ้นดี
บิ๊กสหพัฒน์ ยัน “ฟาร์อีสท์ ดีดีบี” ไม่มีแผนเพิ่มฟรีโฟลตหุ้น เหตุยังต้องการรักษาความเป็นเจ้าของ
31 พ.ค. 2556

บิ๊กสหพัฒน์ ยัน “ฟาร์อีสท์ ดีดีบี” ไม่มีแผนเพิ่มฟรีโฟลตหุ้น เหตุยังต้องการรักษาความเป็นเจ้าของ
หุ้นบริษัท ฟาร์อีสท์ ดีดีบี (FE) เป็นหุ้นที่ไม่มีสภาพคล่อง (ฟรีโฟลต) ซึ่งบางวันไม่มีการซื้อขายบนกระดาน หรือบางวันซื้อขาย 200 หุ้น ถือเป็นหุ้นที่ขาดสภาพคล่อง (ไม่มีฟรีโฟลต) นักลงทุนซื้อขายยาก เช่นเดียวกับหุ้นตัวอื่นๆ ในเครือของกลุ่มสหพัฒน์ ทำให้นักลงทุนไม่สนใจเข้ามาลงทุน 
ล่าสุด ราคาหุ้นปิดอยู่ที่ 227 บาท ไม่เปลี่ยนแปลง มีหุ้นที่ซื้อขาย 200 หุ้น คิดเป็นมูลค่าซื้อขาย 45,400 บาท
FE มีมูลค่าที่ตราไว้ (พาร์) 10 บาท ทุนจดทะเบียน 75 ล้านบาท จำนวนหุ้นทั้งหมด 7.5 ล้านหุ้น
“ผู้ถือหุ้นใหญ่ในกลุ่มสหพัฒน์ ควรจะหาวิธีเพิ่มฟรีโฟลตให้กับหุ้น FE รวมทั้งหุ้นตัวอื่นๆ ในกลุ่มสหพัฒน์ เพื่อให้นักลงทุนเข้ามาซื้อขาย ช่วยให้หุ้นมีการซื้อขายคึกคัก เหมือนกับหุ้นตัวอื่น ที่มีการแก้ปัญหาฟรีโฟลต ด้วยการเพิ่มทุนเปลี่ยนราคาพาร์ แตกพาร์ให้ปริมาณหุ้นหมุนเวียนซื้อขายในตลาดมากขึ้น” นักลงทุนกล่าว 
นายบุญชัย โชควัฒนา ประธานกรรมการ บริษัท ฟาร์อีสท์ ดีดีบี ยอมรับว่า จำนวนหุ้น FE ในตลาดมีจำนวนน้อย ซึ่งเหมือนกับหุ้นตัวอื่นๆ ในกลุ่มสหพัฒน์ โดยหุ้นของเครือสหพัฒน์ทุกตัว เป็นหุ้นที่นักลงทุนและผู้ถือหุ้นรัก ไม่ยอมขาย ส่วนใหญ่ถือลงทุนระยะยาว 
“หลายคนโดยเฉพาะผู้ถือหุ้นใหญ่ ซื้อหุ้น FE แล้วเก็บ เพราะปันผลปีละ 89 บาท เลยทำให้หุ้นไม่มีสภาพคล่อง หากต้องการซื้อก็ต้องเสนอราคาสูงๆเข้ามา ถึงจุดหนึ่งก็จะมีคนยอมขายหุ้นออกมา”
นายบุญชัย กล่าวว่า FE เป็นธุรกิจขนาดเล็ก ที่ยอดขายระดับ 1,000 ล้านบาท ไม่มีความจำเป็นต้องเพิ่มทุน หรือใช้เงินมาก และยังไม่มีแผนจะเพิ่มทุน หรือแตกพาร์หุ้นเพิ่มสภาพคล่องหุ้น เนื่องจากยังต้องการรักษาความเป็นเจ้าของอยู่ 
“ถึงแม้จะเพิ่มทุน เพิ่มสภาพคล่อง แต่ปริมาณหุ้นที่มีน้อยยังไงก็ไม่คล่อง หรือการแตกพาร์ก็ไม่ใช่การแก้ปัญหา เพราะส่วนหนึ่งผู้ถือหุ้นใหญ่ไม่ยอมปล่อยหุ้นขายออกมา” นายบุญชัย กล่าว
สำหรับผลประกอบการ FE ไตรมาส 1/2556 มีกำไรสุทธิ 19.56 ล้านบาท กำไรต่อหุ้น 2.61 บาท ผลประกอบการปี 2555 ประกาศ จ่ายปันผลผู้ถือหุ้น8 บาทต่อหุ้น